Kleuters se lyke dae later in yskas gevindDie liggame van drie kinders is in ‘n ongebruikte yskas in Atamelang in Noordwes gevind. Sers. Kealeboga Molale, woordvoerder van die polisie, sê die drie kinders, tussen drie en vyf jaar oud, is Donderdag die laaste keer lewend gesien terwyl hulle buite gespeel het. “Die kinders se ouers en gemeenskapslede het na die kinders gesoek maar sonder sukses.” Molale sê een van die kinders se oupa het Vrydag op die kinders se liggame in die yskas afgekom. Niemand is nog in hegtenis geneem in verband met die voorval nie. Dit is nie bekend gemaak of die kinders versmoor het en of daar vuilspel vermoed word nie.